A Tanács és a Bizottság határozata

(1997. szeptember 23.)

az Energia Charta Egyezmény, valamint az energiahatékonyságról és a kapcsolódó környezeti vonatkozásokról szóló Energia Charta Jegyzőkönyv Európai Közösségek általi elfogadásáról [1]

(98/181/EK, ESZAK, Euratom)

AZ EURÓPAI UNIÓ TANÁCSA,

AZ EURÓPAI KÖZÖSSÉGEK BIZOTTSÁGA,

tekintettel az Európai Szén- és Acélközösséget létrehozó szerződésre és különösen annak 95. cikkére,

tekintettel az Európai Közösséget létrehozó szerződésre és különösen annak 54. cikke (2) bekezdésére, 57. cikke (2) bekezdésének utolsó mondatára, 66. cikkére, 73c. cikke (2) bekezdésére, 87., 99., 100a., 113. cikkére, 130s. cikke (1) bekezdésére és 235. cikkére, 228. cikkének (2) bekezdésével és 228. cikke (3) bekezdésének második albekezdésével összefüggésben,

tekintettel az Európai Atomenergia-közösséget létrehozó szerződésre és különösen annak 101. cikke második bekezdésére,

tekintettel az Európai Szén- és Acélközösséget létrehozó szerződés által létrehozott Konzultatív Bizottság véleményére,

tekintettel a Bizottság javaslatára,

tekintettel a Tanács egyhangú hozzájárulására az Európai Szén- és Acélközösséget létrehozó szerződés 95. cikke szerint,

tekintettel az Európai Parlament hozzájárulására [2],

tekintettel a Tanácsnak az Európai Atomenergia-közösséget létrehozó szerződés 101. cikke szerinti jóváhagyására,

mivel az Európai Közösségek és annak tagállamai 1991. december 17-én aláírták az Európai Energia Chartát;

mivel 1994. december 17-én az Európai Közösségek és annak tagállamai aláírták az Energia Charta Egyezményt, valamint az energiahatékonyságról és a kapcsolódó környezeti vonatkozásokról szóló Energia Charta Jegyzőkönyvet, hogy a Chartában meghatározott elveknek és célkitűzéseknek biztonságos és kötelező nemzetközi jogi kereteket teremtsenek;

mivel az Európai Közösségek és annak tagállamai az Energia Charta Egyezményt annak aláírása óta a 94/998/EK [3] és 94/1067/Euratom [4] tanácsi határozatok alapján átmenetileg alkalmazzák;

mivel az Energia Charta Egyezmény elvei és célkitűzései alapvető fontosságúak Európa jövője szempontjából, mert lehetővé teszik a Független Államok Közösségének tagjai és a közép- és kelet-európai országok számára energiapotenciáljuk fejlesztését, miközben segítik az ellátás biztonságának javítását;

mivel az Energia Charta Jegyzőkönyv elvei és célkitűzései segítenek nagyobb védelmet biztosítani a környezet számára, kiváltképpen az energiahatékonyság előmozdításával;

mivel konszolidálni kell az Európai Közösségek kezdeményező és központi szerepét azáltal, hogy lehetővé váljon számára a teljes mértékű részvétel az Energia Charta Egyezmény és az Energia Charta Jegyzőkönyv végrehajtásában;

mivel az Energia Charta Egyezmény megkötése és az Energia Charta Jegyzőkönyv elfogadása segíti az Európai Közösségek célkitűzésinek elérését;

mivel az Európai Közösséget létrehozó szerződés 73c. cikkének (2) bekezdését kell e határozat jogi alapjául alkalmazni, minthogy az Energia Charta Egyezmény meghatározott kötelezettségeket ró az Európai Közösségekre a tőke és a fizetések mozgását illetően a Közösségek és az Energia Charta Egyezmény harmadik országbeli szerződő felei között;

mivel az Energia Charta Egyezmény érintheti az Európai Közösséget létrehozó szerződés 235. cikkén alapuló jogszabályokat; mivel ez utóbbi Szerződés az energia területére vonatkozó együttműködés tekintetében nem biztosított egyéb hatásköröket az említett Szerződés által meghatározott kötelezettségek teljesítésére vonatkozó 235. cikkből adódó hatáskörök mellett;

mivel az Energia Charta Egyezményt és az Energia Charta Jegyzőkönyvet az Európai Közösségeknek jóvá kell hagyniuk;

mivel az Európai Közösségek egységes külső képviseletének biztosítására – mind a megkötési eljárás, mind pedig az Európai Közösségek és a tagállamok által vállalt kötelezettségek teljesítése során – megfelelő összehangolási eljárásokat kell kialakítani; mivel ebből a célból rendelkezést kell hozni arról, hogy ez a határozat letétbe kerüljön a Portugál Köztársaság Kormányánál a tagállamok megerősítő okirataival egyidejűleg; mivel ugyanebből az okból össze kell hangolni az Európai Közösségek és a tagállamok álláspontját az Energia Charta Egyezmény által összehívott Energia Charta Konferencia határozatai tekintetében, amelyet az olyan területeken hozott, ahol a Közösség és a tagállamok megosztják a felelősséget;

mivel az Energia Charta Konferencia autonóm döntéshozatali hatáskörrel rendelkezik; mivel ebből következően megfelelő eljárásokat kell biztosítani az Európai Közösségek Energia Charta Konferencián belüli álláspontjának kialakítására;

mivel egyszerűsített eljárásokat kell kialakítani, hogy az Európai Közösségek hatékonyan vehessen részt az említett Konferencián;

mivel, tekintettel a fent említett Konferencia olyan határozataira, amelyek a közösségi jogszabályok elfogadását vagy módosítását igénylik, a Tanács és a Bizottság az Európai Közösséget létrehozó szerződés 228. cikkének (1) és (2) bekezdéseiben megállapított szabályok szerint jár el;

mivel amennyiben az Energia Charta Konferencia határozatai vegyes hatáskörbe tartozó területeket érintenek, az Európai Közösségek és a tagállamok együttműködnek egy közös álláspont kialakításában az Európai Közösségek Bíróságának joggyakorlatával összhangban,

A KÖVETKEZŐKÉPPEN HATÁROZOTT:

1. cikk

Az Energia Charta Egyezményt, valamint az energiahatékonyságról és a kapcsolódó környezeti vonatkozásokról szóló Energia Charta Jegyzőkönyvet (a továbbiakban "Energia Charta Jegyzőkönyv") az Európai Szén- és Acélközösség, az Európai Közösség és az Európai Atomenergia-közösség nevében a Tanács és a Bizottság jóváhagyja.

Az Energia Charta Egyezmény és az Energia Charta Jegyzőkönyv szövegét csatolták e határozathoz.

2. cikk

Az Európai Közösség nevében a Tanács elnöke az Energia Charta Egyezményt és az Energia Charta Jegyzőkönyvet jóváhagyó okiratot letétbe helyezi a Portugál Köztársaság Kormányánál az Energia Charta Szerződés 39. és 49. cikkével, és az Energia Charta Jegyzőkönyv 15. és 21. cikkével összhangban. Ugyanilyen feltételek mellett a Bizottság letétbe helyezi a jóváhagyó okiratot az Európai Szén- és Acélközösség és az Európai Atomenergia-közösség nevében.

A Tanács elnöke és a Bizottság elnöke az Európai Közösség nevében, illetve az Európai Szén- és Acélközösség és az Európai Atomenergia-közösség nevében konzultál a tagállamokkal, hogy – amennyire lehetséges – biztosítsa a jóváhagyó okiratok egyidejű letétbe helyezését.

3. cikk

(1) Azt az álláspontot, amelyet az Európai Közösségnek képviselnie kell az Energia Charta Egyezmény által létrehozott Energia Charta Konferencián az adott Konferencia olyan határozataival kapcsolatban, amely közösségi jogszabályokba új elem bevezetését, illetve meglévő módosítását igényli, a (3) bekezdésre is figyelemmel a Tanács fogadja el az Európai Közösséget létrehozó szerződés megfelelő szabályaival összhangban.

A Tanács minősített többséggel jár el. A Tanács azonban egyhangúlag dönt, amennyiben a Konferencia által hozott határozat olyan területre vonatkozik, amely esetében a belső közösségi szabály elfogadásához az egyhangúság a követelmény.

(2) Egyéb esetekben az Európai Közösség álláspontját a Tanács fogadja el.

(3) Az első bekezdés hatálya alá tartozó ügyek esetében a Tanács és a Bizottság rendszeresen teljes tájékoztatást nyújt az Európai Parlamentnek, és lehetőséget biztosít az Európai Parlament számára, hogy kifejtse véleményét a Közösségnek az első bekezdésben említett Konferencián kialakított helyzetével kapcsolatban.

A Konferenciának az Energia Charta Egyezmény 34. cikkének (7) bekezdése szerinti határozatai esetében a Tanács konzultál az Európai Parlamenttel vagy megszerzi annak hozzájárulását, mielőtt határozatot hoz az Európai Közösséget létrehozó szerződés 228. cikkének (3) bekezdésében megállapított feltételek szerint.

(4) Az Európai Szén- és Acélközösség nevében kialakított állásfoglalást a Bizottság fogadja el a Tanács jóváhagyásával, amely minősített többséggel vagy egyhangúlag jár el az ügy tárgyától függően.

(5) Az Európai Atomenergia-közösség nevében kialakított állásfoglalást a Bizottság fogadja el a Tanács jóváhagyásával, amely minősített többséggel jár el.

4. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. szeptember 23-án.

a Tanács részéről

az elnök

H. Wijers

a Bizottság részéről

J. Santer

az elnök

[1] A Tanács 1997. május 27-én fogadta el az Energia Charta Egyezmény Európai Közösség részéről történő megkötéséről szóló határozatot.

[2] HL C 85., 1997.3.17.

[3] HL L 380., 1994.12.31., 1. o.

[4] HL L 380., 1994.12.31., 113. o.

--------------------------------------------------